Eiropas Parlamenta rezolūcija par trešo valstu emitentu izmantotiem grāmatvedības standartiem un to ekvivalenci ar SFPS, kā minēts Prospektu direktīvas un Atklātības prasību direktīvas īstenošanas pasākumu projektā (Komisijas regulas projekts, ar ko groza Regulu (EK) Nr. 809/2004 attiecībā uz prospektos iekļauto informāciju saistībā ar grāmatvedības standartiem, un Komisijas lēmuma projektu par informācijas izmantošanu, ko sniedz trešo valstu emitenti un kas sagatavota atbilstīgi starptautiskajiem grāmatvedības standartiem)



Oficiālais Vēstnesis 313 E , 20/12/2006 Lpp. 0116 - 0118



P6_TA(2006)0436 Prospektu direktīvas īstenošanas pasākumi (2. līmenis) Eiropas Parlamenta rezolūcija par trešo valstu emitentu izmantotiem grāmatvedības standartiem un to ekvivalenci ar SFPS, kā minēts Prospektu direktīvas un Atklātības prasību direktīvas īstenošanas pasākumu projektā (Komisijas regulas projekts, ar ko groza Regulu (EK) Nr. 809/2004 attiecībā uz prospektos iekļauto informāciju saistībā ar grāmatvedības standartiem, un Komisijas lēmuma projektu par informācijas izmantošanu, ko sniedz trešo valstu emitenti un kas sagatavota atbilstīgi starptautiskajiem grāmatvedības standartiem) Eiropas Parlaments, - ņemot vērā Eiropas Parlamenta un Padomes 2003. gada 4. novembra Direktīvu 2003/71/EK par prospektu, kurš jāpublicē, publiski piedāvājot vērtspapīrus vai atļaujot to tirdzniecību [1], jo īpaši tās 7. panta 1. punktu, - ņemot vērā Eiropas Parlamenta un Padomes 2004. gada 15. decembra Direktīvu 2004/109/EK par atklātības prasību saskaņošanu attiecībā uz informāciju par emitentiem, kuru vērtspapīrus atļauts tirgot regulētā tirgū [2], jo īpaši tās 23. panta 4. punktu, - ņemot vērā Eiropas Parlamenta un Padomes 2002. gada 19. jūlija Regulu (EK) Nr. 1606/2002 par starptautisko grāmatvedības standartu piemērošanu [3], - ņemot vērā Komisijas regulas projektu, ar ko groza Regulu (EK) Nr. 809/2004 attiecībā uz prospektos iekļauto informāciju saistībā ar grāmatvedības standartiem, - ņemot vērā Komisijas lēmuma projektu par informācijas izmantošanu, ko sniedz trešo valstu emitenti un kas sagatavota atbilstīgi starptautiskajiem grāmatvedības standartiem, - ņemot vērā Padomes 1999. gada 28. jūnija Lēmumu 1999/468/EK, ar ko nosaka Komisijai piešķirto ieviešanas pilnvaru īstenošanas kārtību [4], kurā grozījumi izdarīti ar Padomes 2006. gada 17. jūlija Lēmumu 2006/512/EK [5], - ņemot vērā Komisijas priekšsēdētāja R. Prodi 2002. gada 5. februārī Parlamentam sniegto paziņojumu, - ņemot vērā tā 2002. gada 5. februāra rezolūciju par finanšu pakalpojumu tiesību aktu īstenošanu [6] saistībā ar ziņojumu par Lamfalussy procesu, - ņemot vērā ieteiktos labojumus Komisijas regulas projektam, ar ko groza Regulu (EK) Nr. 809/2004, un īstenošanas lēmuma projektu par informācijas izmantošanu, ko sniedz trešo valstu emitenti un kas sagatavota atbilstīgi starptautiskajiem grāmatvedības standartiem, un kuri pieņemti 2006. gada 4. oktobrī Ekonomikas un monetārā komitejā, - ņemot vērā Komisijas atbildi uz šiem ierosinātajiem labojumiem, kura ir nosūtīta Parlamentam ar 2006. gada 18. oktobra vēstuli un kas ir adresēta Ekonomikas un monetārās komitejas referentiem un priekšsēdētājai, - ņemot vērā Ekonomikas un finanšu padomes 2006. gada 5. maija secinājumus, kuros ir uzsvērts uzraudzības, koordinācijas un konverģences nozīmīgums ES, - ņemot vērā Reglamenta 81. pantu un 103. panta 2. punktu, 1. lūdz Komisiju maksimāli ņemt vērā pilnvaru robežas, kas tai ir piešķirtas Direktīvā 2003/71/EK un Direktīvā 2004/109/EK saskaņā ar Līguma piemērojamajiem noteikumiem, lai nodrošinātu finanšu tirgus dalībniekiem juridisko noteiktību; 2. norāda, ka izpildes pasākumu projekts veido praktiski realizējamu risinājumu, lai sasniegtu ieguldījumu sabiedrībām un citām tirdzniecības vietām paredzēto pilnveidotu darbības nosacījumu mērķus, kā arī lai izveidotu efektīvus, pārredzamus un drošus finanšu tirgus Eiropas Savienībā; 3. uzsver, ka Parlamenta veikto darbu kopš izpildes pasākumu publicēšanas ir rosinājusi vajadzība ievērot tādus tiesību aktos paredzētos noteikumus, kuru mērķis ir panākt līdzsvaru starp konkurenci un pārredzamību finanšu tirgos, kā arī attiecībā uz ieinteresētajām personām (akciju īpašniekiem, emitētajiem un patērētājiem), regulējošām iestādēm un demokrātiski ievēlētiem pārstāvjiem; 4. atzinīgi vērtē Komisijas atsaucību, ko tā ir parādījusi, strādājot ar Parlamentu, lai panāktu labāko iespējamo rezultātu visām iesaistītajām pusēm; atgādina par nepieciešamību iesaistīt un informēt Parlamentu, sākot jau no agrīnajiem komitejas otrā līmeņa pasākumu sagatavošanas darba posmiem; 5. atzīmē, ka Direktīvas 2003/71/EK un Direktīvas 2004/109/EK īstenošanas pasākumu pabeigšanas procedūrai īstenībā nav precedentu, izstrādājot ES tiesību aktus parastajā veidā; tādēļ norāda uz nepieciešamību panākt visas puses apmierinošu rezultātu attiecībā uz visām iesaistītajam iestādēm, lai šo iestāžu attiecības uzlabotos; 6. aicina Komisiju pagarināt 2004. gada 25. jūnija mandātu Eiropas vērtspapīru regulatoru komitejai (CESR), lai veicinātu valstu kompetento iestāžu saskaņotu rīcību attiecībā uz trešām valstīm, kā arī sniegt tehnisku palīdzību, novērtējot tādu trešo valstu grāmatvedības standartu ekvivalenci, kuri atšķiras no ASV, Japānas un Kanādas vispārpieņemtajiem grāmatvedības principiem (GAAPs), attiecībā uz starptautiskajiem finanšu pārskatu standartiem (SFPS), lai atļautu trešām valstīm laikposmā no 2007. gada 1. janvāra līdz 2009. gada 1. janvārim neiesniegt finanšu pārskatus atkārtoti; 7. norāda, ka laikposmā no 2007. gada 1. janvāra līdz 2009. gada 1. janvārim Komisijai ir jāturpina vai jāuzsāk sarunas, lai sasniegtu konverģenci starp SFPS un trešo valstu vispārpieņemtajiem grāmatvedības principiem; Aicina Komisiju iesniegt Eiropas vērtspapīru regulatoru komitejai un Parlamentam darba programmu, kurā norādītas sarunas ar trešām valstīm attiecībā uz SFPS un trešo valstu vispārpieņemto grāmatvedības principu konverģenci; 8. uzsver, ka trešo valstu vispārpieņemto grāmatvedības standartu novērtēšana nedrīkst būt tikai tehniska rakstura, jo jāņem vērā arī ekonomikas un regulējuma aspekts; 9. aicina Komisiju izstrādāt ekvivalences definīciju, kā arī nodrošināt saskaņošanas prasību konsekventu piemērošanu trešās valstīs attiecībā uz Eiropas emitentiem saskaņā ar SFPS, kā arī prasības, kuru nepieciešamība pamatota ar rūpīgu un objektīvu analīzi saistībā ar atšķirībām starp trešo valstu grāmatvedības standartiem un SFPS, lai nodrošinātu ieguldītāju aizsardzību; 10. uzskata — kamēr līdz 2009. gada 1. janvārim nav vienošanās par SFPS un ASV vispārpieņemto grāmatvedības standartu ekvivalenci, un šo ekvivalenci definē, kā iepriekš norādīts 9. punktā, ASV uzņēmumiem, kuri izveidoti Eiropā, ir pilnībā jāizmanto starptautiskie finanšu pārskatu standarti; aicina citas Eiropas Savienības kompetentās iestādes paust savu nostāju šajā jautājumā; 11. izsaka neapmierinātību, ka plānotajos pasākumos tik vēlā šī procesa posmā ir iekļauti atbrīvojumi uz diviem gadiem vērtspapīru tirgus profesionāliem dalībniekiem, un uzskata, ka tas nav pareizi; 12. atzīst par pareiziem izpildes pasākumus, ja Komisija ievēro augstākminētos punktus; 13. uzdod priekšsēdētājam nosūtīt šo rezolūciju Padomei, Komisijai un Eiropas vērtspapīru regulatoru komitejai. [1] OV L 345, 31.12.2003., 64. lpp. [2] OV L 390, 31.12.2004., 38. lpp. [3] OV L 243, 11.9.2002., 1. lpp. [4] OV L 184, 17.7.1999., 23. lpp. [5] OV L 200, 22.7.2006., 11. lpp. [6] OV C 284 E, 21.11.2002., 115. lpp. --------------------------------------------------